FI Euroopan unionin virallinen lehti CE 84/855

(2004/C 84 E/0947)

KIRJALLINEN KYSYMYS P-0713/04

esittäjä(t): Catherine Stihler (PSE) komissiolle

(4. maaliskuuta 2004)

Aihe: Sinkin riskinarviointiprosessin hallinta

Vuonna 2002 ilmaisin huolestumiseni sinkin riskinarviointiprosessin hallinnasta ja sen mahdollisesta ennenaikaisesta päättämisestä ottamatta huomioon kaikkia asiaan liittyviä uusia tutkimustuloksia. Tämä biologisesti välttämättömän metallin ensimmäinen riskinarviointi, joka toteutetaan nykyisen kemikaalilainsäädännön mukaisesti, toimii ennakkotapauksena tuleville riskinarvioinneille. Siitä on myös tulossa tyyppiesimerkki sellaisen prosessin huonosta hallinnasta, jonka tulisi perustua parhaisiin käytettävissä oleviin tieteen saavutuksiin.

Äskettäin olen jälleen tuntenut huolestuneisuutta sinkin riskinarviointiraportin viimeisen luonnoksen julkaisemisen jälkeen, koska siinä yksinkertaisesti tulkitaan väärin tai jätetään huomiotta 18 kuukautta kestäneiden, teollisuuden rahoittamien tutkimusten tulokset, joita pidetään tieteellisesti luotettavimpina. Raportin laadinta herättää myös perustavanlaatuisia kysymyksiä liiallisesta pidättyväisyydestä ja riittämättömästä rehellisyydestä ja avoimuudesta tieteellisiin tutkimustuloksiin sovelletun hyvin valikoivan lähestymistavan suhteen, jota on noudatettu kaksi vuotta sitten tehtyjen alustavien johtopäätösten perustelemiseksi ja säilyttämiseksi.

Vastaavassa tapauksessa vastikään julkaistussa myrkyllisyyttä, ekomyrkyllisyyttä ja ympäristöä käsittelevän komission tiedekomitean (CSTEE) lausunnossa valituksesta 1999/5056/NL arvostellaan samanlaista riskinarviointia siitä, ettei siinä käytetty avointa tietojenvalintamenetelmää eikä toimitettu riittävästi tieteellisiä perusteluja ympäristöriskien osoittamiseksi.

Voiko komissio antaa tässä yhteydessä selityksen seuraaviin seikkoihin:

1. Mihin toimiin on ryhdytty tai mitä toimia harkitaan, jotta varmistetaan, että CSTEE:n lausunnossa esiin tulleet ongelmat vältetään sinkin riskinarvioinnissa, josta vastaa sama esittelijä?

2. Miten komissio aikoo taata, että tutkimustuloksia ja tieteen kehitystä ei järjestelmällisesti sivuuteta osana esittelijän pyrkimyksiä vahvistaa alkuperäiset johtopäätökset ja että sinkin riskinarviointi on riittävän laadukasta riskejä koskevien päätösten tekemistä varten?

Philippe Busquinin komission puolesta antama vastaus

(13. huhtikuuta 2004)

Sinkkiä koskevan riskinarviointiraportin laatiminen on ollut vireillä jo lähes 10 vuotta. Se on hyvä esimerkki erittäin yksityiskohtaisista keskusteluista, joita on käyty kaikkien sidosryhmien välillä teknisissä kokouksissa. Komissio yhtyy arvoisan parlamentin jäsenen näkemykseen, jonka mukaan sinkin kaltaisen kemiallisen aineen arviointi on tehtävä moitteettomasti ottaen huomioon kaikki asian kannalta merkityksellinen tutkimus.

Kysyjä viittaa myrkyllisyyttä, ekomyrkyllisyyttä ja ympäristöä käsittelevän komission tiedekomitean (CSTEE) huomautuksiin myrkkymaaleja sisältävän kuparin käytön arviointiin liittyvistä epäselvyyksistä tietojen-valintaprosessissa ja tieteellisten tietojen riittämättömyydestä. Sinkin osalta voidaan todeta, että suuri määrä tietoa on esitetty laajassa asiakirjassa, että erittäin yksityiskohtaisia keskusteluja on käyty neuvoston asetuksen (ETY) N:o 793/93 (1) mukaisesti suoritettuja riskinarviointeja koskevissa teknisissä kokouksissa ja että jäsenvaltioiden asiantuntijat ovat päässeet yksimielisyyteen tietoihin sovellettavista valintakriteereistä ja tietojen käyttötavasta.

Alalle annettiin mahdollisuus ja aikaa panna täytäntöön uusi tutkimusohjelma olettaen, että tieteelliset lisätiedot parantaisivat raportin laatua. Tulokset ovat nyt saatavana ja antavat aiempaa paremman kuvan sinkin vaikutuksista ympäristöön. Esittelijä sisällyttää ne riskinarviointiraportin luonnokseen.

Raporttiluonnoksesta keskusteltiin jälleen 8. ja 9. maaliskuuta 2004 teknisessä kokouksessa, johon osallistuivat kaikki sidosryhmät. Kokouksen puheenjohtajana toimi Euroopan kemikaalivirasto. Kokouksessa sovittiin veteen ja maaperään kohdistuvia riskejä koskevista päätelmistä. Maatalousmaata koskevasta riskinarvioinnista on vielä tarpeen käydä jatkokeskusteluja.

Komissio olettaa, että keskeneräisistä asioista päästään yhteisymmärrykseen lähikuukausien aikana. Neuvoston asetuksen (ETY) N:o 793/93 mukaisesti suoritettavien riskinarviointien tavanomaisen menettelytavan mukaisesti loppuraportti lähetetään CSTEE:lle, joka sitten antaa lausuntonsa päätelmien tieteellisestä perustasta. Tiivistelmä päätelmistä julkaistaan Euroopan unionin virallisessa lehdessä komission suosituksena.

(1) Neuvoston asetus (ETY) N:o 793/93, annettu 23 päivänä maaliskuuta 1993, olemassa olevien aineiden vaarojen arvioinnista ja valvonnasta (EYVL L 84, 5.4.1993).